  Виталий Пронин  Мар вите матысь дыре Ижысь нылпи садъёсты? Ку но кӧня интыос ватсаса усьтӥськозы отын? Йылоз-а пиналъёсты нылпи учреждениосы нуллэм понна дунлэн быдӟалаез? Та но мукет юанъёслы валэктон сётӥз Иж город администрациысь нылпиосты школалэсь азьло визьноданъя управленилэн кивалтӥсез Надежда Варламова. Надежда Юрьевна та управлениен кылем арын декабрь толэзьысен гинэ кивалтэ. Но удысэз ӟеч тодэ. Нылпи садэ ужаны 26 ар талэсь азьло вуиз. Нырысь воспитательлэн юрттӥсез вал. Собере - воспитатель, нылпи садэн кивалтӥсь, Первомай ёросысь нылпиосты школалэсь азьло визьноданъя управленилэн кивалтӥсез, трос дырзэ, тодон-валанзэ сӥзиз воспитательёсты ужан программаосын тодматонъя центрлы.- Мукет улосъёсын ӵошатоно ке, республикаямы покчиосты нылпи садъёсы интыяны трослы капчигес,  - вераз Надежда Юрьевна. - Туннэ асьмелэн 78 процентэз тэшкылиос нылпи учреждениосы ветло.Сентябрь толэзьысен ватсаса эшшо 50 группа усьтӥськоз, отын 1 сюрс пиналлы  инты чакламын. Кинлы отчы ветлыны шуд усёз - туннэ тодмо ни, списокъёс дась. Соос лэсьтэмын, анай-атайёслэсь черодэ ку султэмзэс лыдэ басьтыса.- Черодэ султыны алэмын ӧвӧл нылпи вордскем бере нырысетӥ толэзьёсысен ик, - пусйиз Н. Варламова. - Куриськонъёс кутӥсько 15-тӥ сентябрьысен 15-тӥ апрелёзь.Дышетон удысын улонэ пыӵась выль стандартъёс покчиосты школалэсь азьло визьнодан удысэ шӧдскымон воштӥськонъёс уз вае, пе. Соиз гинэ ке шат: нылпи садъёс категориослы уз люкиське ни. 2012-тӥысен соос автономной, бюджетной но казённой луозы. Быдэсак кун чотын ужалозы казённойёсыз гинэ - таосызлы дунын услугаос сётыны уз лэзиськы. Чакламъя шоркарын таӵе нылпи садъёс кык гинэ луозы. Отчы ветлозы инвалид нылпиос. Кӧня луозы бюджетнойёсыз но автономнойёсыз - туннэ вераны шуг на. Тая решение кутоз город администрация. Но анай-атайёслэн кисыоссы вылын пӧртэм уз шӧдӥськы, кыӵе учреждение нуллозы соос экезэс. Бюджетнойёсаз но, автономнойёсаз но дышетон программая минимум нылпиослы дунтэк сётӥськоз.Ватсаса сётӥськись услугаосты анай-атайёс ас мылкыд каремзыя бырйыны быгатозы. Та амалъя али но ваньмыз сямен нылпи садъёс ужало. Уката трос мылкыд карисьёс луо нылпиоссэс англи кыллы, лыдӟиськыны, киужъёсын вырыны, суредаськыны дышетыны.Сямлы пӧрмиз ни, шуыны луоз: нылпи садъёс анай-атайёслэсь коньдон куро шудонъёс басьтонлы, я тупатъян ужъёс ортчытыны. Бен, кивалтӥсь верамъя, кужмысь нокинэ уг каро, ваньмыз лэсьтӥське мылкыд каремъя. Но нылпи садъёс ӟеч мылкыдо анай-атайёслы туж шумпото. Угось нылпи учреждениослы бюджетысь тырмыт коньдон ноку ӧз висъяськылы на. Шуом, кун тупатъян ужъёслы уксё кӧня ке арлы одӥг пол сётэ. Со дыр куспын борддоръёс кирпичен-кирпичен куашкан калэ вуозы. Нош кинлэн уг поты нылпизэ югыт, шуныт, чебер интые нуллэмез? * * *Берло дыре вераськонъёс ветло: городысь тросэз нылпи садъёс нимаз адямиослы сётэмын луозы. Зэмзэ но, город администрация таӵе амалэн ужась садъёслы пумит ӧвӧл. Но кунлэн луисьёсыз частнойлы уз пӧрме.Нялтас вераса, туннэ городын одӥг гинэ частной нылпи сад - Селычкаын.- Тодӥськомы: городын школае ветлӥсьтэм пиналъёсын ужась мукет но учреждениос вань, - шуиз Надежда Варламова. - Но соос документъя шутэтскон центръёс лыдъясько. Угось нылпи сад усьтон понна трос пӧсяно луэ - Роспотребнадзор но тылпу кысӥсьёс чурыт куронъёс пукто. Нимаз адямиослы кун юрттэттэк соосты ас понназы вормыны секыт.Шутэтскон центр нимаськись учреждениосты нылпиосты школалэсь азьло визьноданъя управление чакласа возьыны уг быгаты. Но соосын одӥг кыткетэ кариськыны пумит ӧвӧл: ог-огзылэсь дышетскыса, маин но соин юрттӥськыса, соосыз но, таосыз но пайдаё ужаны быгатозы, пе. Озьы Надежда Варламова специалистъёсыныз ӵош матысь дыре чаклало нимаз адямиослэн луись учреждениостӥ котырскыны, отысь специалистъёсын но нылпиосын тодматскыны.       